Monika Rubin (M), 2025-02-06:
Mange tak.
Tak for ordet.
Jeg skal prøve at gøre det forholdsvis kort, for jeg synes faktisk, at der er blevet sagt rigtig mange gode ting fra de andre ordførere her fra talerstolen.
Jeg anerkender fuldstændig præmissen om, at uligheden i sundhed skal mindskes, og det er jo præcis det, vi gør med den sundhedsreform, vi nu har indgået aftale om at få implementeret.
For der er geografisk ulighed i sundhed i Danmark.
Hvis man tager til Korsør, findes der ikke nogen privatpraktiserende speciallæger.
Folk skal hele vejen til Roskilde for at komme til en privatpraktiserende speciallæge.
Det er ulighed i sundhed, og det er noget af det, vi gør noget ved med den sundhedsreform, vi har indgået aftale om.
Så vil jeg gerne hæfte mig ved intentionen fra ordføreren for forslagsstillernes parti om, at ventetiderne skal sænkes ved at begrænse mulighederne for, at de praktiserende speciallæger kan se flere patienter i deres fritid.
Det tror jeg er en rigtig dårlig idé, for der er begrænsninger, som ordføreren også selv har været inde på i forhold til knækgrænserne.
Det betyder, at en hel del praktiserende speciallæger altså når det her loft.
Det vil sige, at hvis de ikke har mulighed for at se patienter i deres fritid, vil der være nogle, der slet ikke gør det.
Så vil der være nogle, der vælger simpelt hen at holde fri resten af året eller resten af døgnet.
Jeg kan simpelt hen ikke hidse mig op over, at der er nogle læger, der vælger at bruge deres fritid på at se flere patienter.
Jeg kan heller ikke kan hidse mig op over, at der er nogle borgere, der vælger at bruge nogle af deres penge på at komme til lægen.
For jeg stoler på, at de læger, vi har i vores samfund og i vores sundhedsvæsen, rent faktisk kan finde ud af at prioritere og tage de sygeste patienter først.
Jeg tror ikke på, at de sylter patienterne og siger: Nej, ved du hvad?
Du har behov for at komme til lægen, men dig vil vi ikke se.
Det er jo sådan, at når man ringer til lægen som patient, har de nogle hurtige tider og nogle tider, hvor man skal vente lidt længere.
De tider, hvor man skal vente lidt længere, er typisk til noget mindre akut.
At nogle patienter så vælger at sige, at det vil man ikke finde sig i, og derfor tilkøber sig tid, kan jeg ikke hidse mig op over, og slet ikke, når det er så lille en andel.
Jeg synes, at ordføreren fra Enhedslisten sætter en fuldstændig falsk præmis op, når han en til en siger, at hvis der er nogle, der kommer til før, må det betyde, at der er nogle, der kommer til senere.
Nej, for det gør jo, at der er nogle læger, der arbejder mere inden for de rammer, vi har.
De rammer, vi har, gør, at der er nogle, der yder en ekstra indsats, og hvis vi gør det, som ordføreren gerne vil, får vi længere ventetider.
Vi får patienter, der ikke bliver set af lægerne, i højere grad, fordi der simpelt hen vil være læger, som kommer til at arbejde mindre.
Og formentlig vil der også være nogle, der lægger deres ydernummer og kommer til at arbejde rent privat.
Det vil blive et problem.
Så jeg tror egentlig bare, at jeg vil sige herfra, at Moderaterne ikke støtter forslaget.
Og så synes jeg, at det var en interessant beskrivelse, Liberal Alliance havde, med et kommunistisk misundelsessamfund.
Jeg synes egentlig, det rammer det meget godt.
Når ikke alle kan få, skal ingen have.
Det er jo ikke sådan et samfund, vi skal have.
Vi skal have et samfund og et sundhedsvæsen, hvor alle får den absolut bedste behandling, og det er det, vi sørger for at gøre noget ved nu med sundhedsreformen, hvor vi skruer på rigtig mange knapper på en gang.